**NACRT**

**Zakon o nadzoru veleprodajnog tržišta električne energije i prirodnog gasa**

**I OSNOVNE ODREDBE**

Predmet

1. Ovim zakonom uređuju se nadzor veleprodajnog tržišta električne energije i prirodnog gasa (u daljem tekstu: nadzor veleprodajnog tržišta), registracija učesnika na veleprodajnom tržištu, objavljivanje insajderskih informacija, izvještavanje učesnika na tržištu, zabrana manipulacija, kao i druga pitanja od značaja za funkcionisanje veleprodajnog tržišta električne energije i prirodnog gasa (u daljem tekstu: veleprodajno tržište).
2. Ovim zakonom ne utiče se na primjenu zakona kojim se uređuje konkurencija na prakse koje su utvrđene ovim zakonom.

**Veleprodajni energetski proizvodi**

1. Veleprodajni energetski proizvodi, u smislu ovog zakona, bez obzira na mjesto, vrijeme i način trgovanja su sljedeći ugovori:
2. ugovori o snabdijevanju električnom energijom ili prirodnim gasom, ako je isporuka u Crnoj Gori;
3. ugovori koji se odnose na prenos električne energije ili prirodnog gasa u Crnoj Gori.
4. Ugovori o snabdijevanju i distribuciji električne energije ili prirodnog gasa za potrebe krajnjih kupaca ne smatraju se veleprodajnim energetskim proizvodima iz stava 1 ovog člana, osim ugovora o snabdijevanju i distribuciji električne energije ili prirodnog gasa kupcima sa maksimalnom projektovanom potrošnjom iznad 600 GWh godišnje.
5. Maksimalna projektovana potrošnja iz stava 2 ovog člana je potrošnja kupca električne energije ili prirodnog gasa pri punoj iskorišćenosti proizvodnog kapaciteta tog kupca, koja obuhvata cjelokupnu potrošnju kupca kao zasebnog ekonomskog subjekta, ako se potrošnja odvija na tržištima sa međusobno povezanim veleprodajnim cijenama.
6. Maksimalna projektovana potrošnja iz stava 3 ovog člana ne odnosi se na potrošnju u pojedinačnim postrojenjima sa projektovanom potrošnjom manjom od 600 GWh godišnje, koja se nalaze pod kontrolom jednog ekonomskog subjekta, ako ta postrojenja zajedno ne utiču na cijene na veleprodajnim tržištima jer se nalaze na različitim geografskim tržištima.

**Značenje izraza**

1. Izrazi koji se koriste u ovom zakonu imaju značenja utvrđena zakonom kojim se uređuje način obavljanja energetskih djelatnosti.
2. U ovom zakonu koriste se i izrazi koji imaju sljedeće značenje:
3. **Energetska zajednica** je zajednica osnovana sporazumom kojim je formirana Energetska zajednica;
4. **kritična infrastruktura** obuhvata sredstvo, sistem ili dio sistema koji se nalaze na teritotiji Crne Gore ili članice Energetske zajednice, čiji prekid funkcionisanja, odnosno prekid isporuka roba ili usluga preko tih sredstava, sistema ili djelova sistema može imati ozbiljne posljedice po nacionalnu bezbjednost, zdravlje i život ljudi, imovinu, životnu sredinu, bezbjednost građana, ekonomsku stabilnost, odnosno vršenje djelatnosti od javnog interesa;
5. **povjerljive informacije o kritičnoj infrastrukturi** su informacije o kritičnoj infrastrukturi, koje bi, ukoliko bi bile učinjene javno dostupnim, mogle biti upotrijebljene za planiranje i djelovanje u cilju izazivanja uništenja ili poremećaja u funkcionisanju kritične infrastrukture,
6. **učesnik na tržištu** je pravno ili fizičko lice, od­no­sno pred­u­zet­nik, uključujući operatora prenosnog i distributivnog sistema, koje izdaje naloge za trgovanje ili vrši transakcije ku­po­vi­ne i/ili pro­da­je elek­trič­ne ener­gi­je ili prirodnog gasa, na jednom ili više veleprodajnih tržišta,
7. **veleprodajno tržište** je tržište u Crnoj Gori na kome se trguje veleprodajnim energetskim proizvodima.

**Upotreba rodno osjetljivog jezika**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**II NADLEŽNOSTI AGENCIJE, REGISTRACIJA, INSAJDERSKE INFORMACIJE I ZABRANE MANIPULACIJA**

**Nadležnosti Agencije**

1. Nadzor veleprodajnog tržišta u Crnoj Gori vrši Regulatorna agencija za energetiku i regulisane komunalne djelatnosti (u daljem tekstu: Agencija).
2. Agencija u okviru svojih nadležnosti:
3. vodi evidencije i registre u skladu sa ovlašćenjima utvrđenim ovim zakonom;
4. vrši nadzor nad poslovanjem učesnika na tržištu i nalaže mjere za otklanjanje utvrđenih nepravilnosti;
5. sprovodi istražne radnje samostalno ili u saradnji sa Regulatornim odborom Energetske zajednice, Sekretarijatom Energetske zajednice, Agencijom za saradnju energetskih regulatora, nadležnim organima u Crnoj Gori i drugim regulatornim tijelima;
6. donosi podzakonska akta za sprovođenje ovog zakonom i akta kojima se obezbjeđuje primjena smjernica Energetske zajednice, Regulatornog odbora Energetske zajednice (ECRB) i Agencije za saradnju energetskih regulatora (ACER) u oblasti uređenoj ovim zakonom;
7. preduzima mjere prema učesnicima na tržištu za učinjene povrede obaveza i zabrana propisanih ovim zakonom;
8. kontroliše sprovođenje naloženih mjera;
9. podnosi zahtjev za pokretanje prekršajnog postupka nadležnom sudu;
10. obavještava nadležne organe i organizacije o pitanjima iz oblasti veleprodajnog tržišta u vezi sa postupcima koji se vode pred tim organima;
11. objavljuje i dostavlja izvještaj o aktivnostima u pogledu nadzora iz člana 15 ovog zakona Sekretarijatu Energetske zajednice; i
12. vrši druge poslove utvrđene ovim zakonom.

**Registracija učesnika na tržištu**

1. Radi registracije učesnika na veleprodajnom tržištu uspostavlja se nacionalni registar učesnika na tržištu (u daljem tekstu: registar), koji vodi Agencija.
2. Registar se ažurira po potrebi, a najmanje jednom godišnje.
3. Učesnik na tržištu, koji vrši transakcije veleprodajnim energetskim proizvodima ili izražava interes za vršenje takvih transakcija kroz davanje naloga za trgovinu, dužan je da se registruje kod Agencije prije vršenja transakcije veleprodajnim energetskim proizvodom.
4. Učesnik na tržištu dužan je da bez odlaganja dostavi Agenciji izmjene do kojih je došlo u pogledu podataka dostavljenih prilikom registracije.
5. Agencija je dužna da proslijedi podatke iz registra Regulatornom odboru Energetske Zajednice.
6. Bliži način upisa, vođenja i sadržaj registra propisuje Agencija.

Insajderske informacije

1. Insajderske informacije, u smislu ovog zakona, su detaljne informacije, koje nijesu učinjene javno dostupnim, a odnose se, direktno ili indirektno, na jedan ili više veleprodajnih energetskih proizvoda, koje bi, da su bile javno dostupne, mogle da imaju značajan uticaj na cijene tih veleprodajnih energetskih proizvoda.
2. Informacije iz stava 1 ovog člana mogu biti:
3. informacije čija je obaveza objavljivanja propisana zakonom kojim se uređuje način obavljanja energetskih djelatnosti i zakonom kojim se uređuje prekogranična razmjena električne energije i prirodnog gasa;
4. informacije koje se odnose na kapacitet i korišćenje postrojenja za proizvodnju, skladištenje, potrošnju ili prenos električne energije ili prirodnog gasa, kao i kapacitet i korišćenje postrojenja za tečni prirodni gas (u daljem tekstu: TPG), uključujući planiranu ili neplaniranu neraspoloživost tih postrojenja;
5. informacije čija je obaveza objavljivanja definisana propisima, odnosno odlukama Energetske zajednice, zakonom, tržišnim pravilima, ugovorima ili prihvaćenom praksom na veleprodajnom tržištu energije, ako te informacije mogu imati uticaj na cijene veleprodajnih energetskih proizvoda; i
6. druge informacije koje bi razuman učesnik na tržištu koristio prilikom donošenja odluke da izvrši transakciju koja se odnosi na određeni veleprodajni energetski proizvod ili da izda nalog za njegovo trgovanje.
7. Informacije su detaljne, u smislu stava 1 ovog člana, ako ukazuju na niz okolnosti koje postoje ili je razumno očekivati da će nastati, ili na događaj koji je nastao ili je razumno očekivati da će nastati, a dovoljno su precizne da omoguće donošenje zaključaka o mogućem uticaju tih okolnosti ili događaja na cijene veleprodajnih energetskih proizvoda.

Objavljivanje insajderskih informacija

1. Agencija uspostavlja platformu za objavljivanje insajderskih informacija od strane učesnika na tržištu i donosi pravila o načinu i rokovima objavljivanja insajderskih informacija.
2. Učesnik na tržištu dužan je da, korišćenjem platforme iz stava 1 ovog člana, bez odlaganja objavi insajderske informacije koje posjeduje o poslovanju ili sredstvima koja su u vlasništvu ili pod kontrolom tog učesnika ili njegovog matičnog ili povezanog društva, ili za čija je operativna pitanja odgovoran, bilo u cijelosti ili djelimično, taj učesnik na tržištu ili njegovo matično ili povezano društvo u smislu zakona kojim se uređuje tržište kapitala.
3. Objavljivanje insajderskih informacija, uključujući i informacije u sažetom obliku, u skladu sa zakonom kojim se uređuje način obavljanja energetskih djelatnosti i zakonom kojim se uređuje prekogranična razmjena električne energije i prirodnog gasa, kao i podzakonskim aktima donijetim u skladu sa tim zakonima, predstavlja pravovremeno, potpuno i efektivno javno objavljivanje.
4. Ako učesnik na tržištu, zaposleni ili zastupnik učesnika na tržištu otkrije insajderske informacije u vezi sa određenim veleprodajnim energetskim proizvodom tokom uobičajenog obavljanja posla, profesije ili dužnosti, taj učesnik na tržištu, njegov zaposleni ili zastupnik dužan je da bez odlaganja objavi te informacije u skladu sa stavom 2 ovog člana.
5. Ako učesnik na tržištu nenamjerno otkrije insajderske informacije u vezi sa određenim veleprodajnim energetskim proizvodom, dužan je da obezbijedi potpuno objavljivanje informacija na efektivan način, u najkraćem mogućem roku nakon nenamjernog otkrivanja.
6. St. 4 i 5 ovog člana ne primjenjuju se ako fizičko ili pravno lice koje prima informacije ima obavezu čuvanja povjerljivosti u skladu sa zakonom, drugim propisom ili ugovorom.
7. Stav 2 ovog člana ne utiče na obaveze učesnika na tržištu utvrđene zakona kojim se uređuje način obavljanja energetskih djelatnosti i zakona kojim se uređuje prekogranična razmjena električne energije i prirodnog gasa i na pravo učesnika na tržištu da odloži objavljivanje osjetljivih informacija u vezi sa zaštitom kritične infrastrukture i procjenom potrebe poboljpanja njene zaštite.
8. Ako je određeni operator prenosnog sistema oslobođen od obaveze objavljivanja određenih podataka, u skladu sa zakonom kojim se uređuje prekogranična razmjena električne energije i prirodnog gasa, taj je operator time oslobođen i od obaveze iz stava 2 ovog člana u odnosu na te podatke.

Odlaganje objavljivanja insajderskih informacija

1. Učesnik na tržištu može odložiti objavljivanje insajderskih informacija kako ne bi ugrozio svoje poslovanje, o čemu bez odlaganja obavještava Agenciju, ako:
2. se odlaganjem objavljivanja insajderskih informacija javnost ne dovodi u zabludu,
3. obezbijedi povjerljivost informacija i ne donosi odluke u vezi sa trgovanjem veleprodajnim energetskim proizvodima na osnovu tih informacija.
4. O odlaganju objavljivanja informacije iz stava 1 ovog člana učesnik na tržištu obavještava Agenciju na obrascu koji utvrđuje Agencija i objavljuje na svojoj internet stranici.
5. Uz obavještenje iz stava 2 ovog člana, koje naročito sadrži razloge odlaganja objavljivanja insajderskih informacija i podatak kada će one biti objavljene, dostavljaju se insajderske informacije čije se objavljivanje odlaže.

**Zabrana trgovanja na osnovu insajderskih informacija**

1. Fizičko ili pravno lice koje posjeduje insajderske informacije u vezi sa određenim veleprodajnim energetskim proizvodom zabranjeno je da:
2. koristi te informacije prilikom kupovine ili prodaje ili pokušaja kupovine ili prodaje veleprodajnih energetskih proizvoda na koje se te informacije odnose, za svoj račun ili za račun trećeg lica, posredno ili neposredno;
3. prenosi te informacije drugom licu, osim ako se to prenošenje vrši tokom uobičajenog bavljenja poslom, profesijom ili dužnostima;
4. preporučuje ili podstiče drugo lice da, na osnovu insajderskih informacija, kupi ili proda veleprodajne energetske proizvode na koje se te informacije odnose.
5. Licem iz stava 1 ovog člana smatra se:
6. član organa upravljanja, odnosno nadzornog organa učesnika na tržištu;
7. lice koje ima udio u kapitalu učesnika na tržištu;
8. lice koje ima pristup insajderskim informacijama u obavljanju posla, profesije ili dužnosti;
9. lice koje je te informacije steklo vršenjem krivičnog djela ili prekršajem;
10. lice koje zna ili bi moralo da zna da su informacije koje posjeduje insajderske informacije.
11. Odredbe stava 1 tač. 1 i 3 ovog člana ne primjenjuje se na operatore prenosnih sistema prilikom kupovine električne energije ili prirodnog gasa radi obezbjeđenja sigurnog i pouzdanog rada sistema u skladu sa obavezama propisanim zakonom.
12. Odredbe iz stava 1 ovog člana ne primjenjuju se na:
13. transakcije izvršene pri ispunjavanju dospjele obaveze kupovine ili prodaje veleprodajnih energetskih proizvoda, ako ta obaveza proizilazi iz već zaključenog ugovora ili naloga za trgovanje koji je plasiran prije nego što je lice iz stava 1 ovog člana došlo u posjed insajderske informacije;
14. transakcije koje su izvršili proizvođači električne energije i prirodnog gasa, operatori prenosnih sistema električne energije i prirodnog gasa, skladišta prirodnog gasa ili postrojenja za TPG, sa ciljem pokrivanja fizičkih gubitaka koji su posljedica neplaniranih prekida, bez kojih učesnik na tržištu ne bi mogao da ispuni postojeće ugovorne obaveze ili ako se te transakcije preduzimaju u dogovoru sa operatorom ili operatorima prenosnih sistema radi obezbjeđivanja sigurnog i pouzdanog rada sistema.
15. učesnike na tržištu koji djeluju u skladu sa propisima kojima se uređuje postupanje u slučaju vanrednih situacija, a u skladu sa odlukom ili zahtjevom organa državne uprave nadležnog za postupanje u vanrednim situacijama, radi obezbjeđenja snabdijevanja električnom energijom ili prirodnim gasom.
16. Informacije o transakcijama iz stava 4 tačka 2 ovog člana, dostavljaju se Agenciji.
17. Informacije o transakcijama iz stava 4 tačka 3 ovog člana, dužan je da objavi organ državne uprave nadležan za postupanje u vanrednim situacijama, u skladu sa članom 8 stav 2 ovog zakona.
18. Ako je lice koje posjeduje insajderske informacije u vezi s određenim veleprodajnim energetskim proizvodom pravno lice, zabrane iz stava 1 ovog člana primjenjuju se i na fizička lica koja učestvuju u donošenju odluke da se transakcija izvrši za račun tog pravnog lica.
19. Zabranjeno je objavljivanje insajderskih informacija u medijima ili njihovo širenje za potrebe umjetničkog izražavanja, koje ima za cilj:
20. posredno ili neposredno sticanje koristi ili zarade od širenja tih informacija; ili
21. dovođenje u zabludu o ponudi, tražnji ili cijeni veleprodajnih energetskih proizvoda.

**Lica koja imaju pristup insajderskim informacijama**

1. Učesnik na tržištu dužan je da sačini spisak lica koja imaju pristup insajderskim informacijama, uključujući lica koja za njih obavljaju poslove koji omogućavaju pristup insajderskim informacijama.
2. Učesnik na tržištu dužan je da spisak iz stava 1 ovog člana redovno ažurira, dostavlja Agenciji na zahtjev i da spisak čuva najmanje šest godina od dana sačinjavanja, odnosno ažuriranja.
3. Učesnik na tržištu dužan je da obezbijedi da lica iz stava 1 ovog člana postupaju sa insajderskim informacijama u skladu sa ovim zakonom i aktima učesnika na tržištu i da sačine pisanu izjavu da prihvataju obaveze utvrđene zakonom i aktom učesnika na tržištu.
4. Učesnik na tržištu je odgovoran za sačinjavanje i ažuriranje spiska iz stava 1 ovog člana, i u slučaju da te poslove povjeri drugom licu, dužan je da u svakom trenutku ima pristup spisku lica koja imaju pristup insajderskim informacijama.
5. U spisak lica koja imaju pristup insajderskim informacijama naročito se upisuje:
6. ime, prezime i prebivalište, odnosno naziv, sjedište i adresa lica koje ima pristup insajderskim informacijama;
7. razlog za uključivanje lica na spisak;
8. datum i vrijeme kada je lice steklo pravo na pristup insajderskim informacijama;
9. kontakt lica koje ima pristup insajderskim informacijama;
10. datum sačinjavanja spiska lica koja imaju pristup insajderskim Informacijama.
11. Učesnik na tržištu ili lice koje djeluje u njegovo ime ili za njegov račun dužno je da bez odlaganja ažurira spisak lica koja imaju pristup insajderskim informacijama, uključujući i datum ažuriranja, kada:
12. dođe do promjene razloga za uključivanje lica koje je na spisku lica koja imaju pristup insajderskim informacijama;
13. uključuje lice koje stiče pravo na pristup insajderskim informacijama; i
14. lice više nema pristup insajderskim informacijama.

**Zabrana manipulacija i pokušaja manipulacije na veleprodajnom tržištu**

1. Zabranjene su manipulacije i pokušaji manipulacije na veleprodajnom tržištu.
2. Manipulacije na veleprodajnom tržištu su:
3. transakcije i nalozi za trgovanje veleprodajnim energetskim proizvodima, kojima se:
4. pružaju ili će se vjerovatno pružiti neistiniti ili obmanjujući signali ili informacije o ponudi, tražnji ili cijeni veleprodajnih energetskih proizvoda;
5. saradnjom jednog ili više fizičkih ili pravnih lica, održava ili će se vjerovatno održati cijena jednog ili više veleprodajnih energetskih proizvoda na vještačkom nivou, osim ako lice koje učestvuje u transakciji ili je izdalo nalog za trgovanje dokaže da je ta transakcija, nalog ili postupak u skladu sa zakonom, odnosno prihvaćenom praksom na veleprodajnom tržištu energije; ili
6. primjenjuju fiktivni postupci ili drugi oblici dovođenja u zabludu ili prevare koje pružaju ili će vjerovatno pružiti neistinite ili obmanjujuće signale o ponudi, tražnji ili cijeni veleprodajnih energetskih proizvoda; ili
7. širenje informacija putem medija, uključujući internet, ili na drugi način, kojim se prenose neistiniti ili obmanjujući signali o ponudi, tražnji ili cijeni veleprodajnih energetskih proizvoda, uključujući širenje glasina i neistinitih ili obmanjujućih vijesti, ako je fizičko ili pravno lice koje ih širi znalo ili moralo da zna da su te informacije neistinite ili da dovode u zabludu;
8. radnje kojima se cijena jednog ili više veleprodajnih energetskih proizvoda održava ili će se vjerovatno održati na vještačkom nivou, uključujući manipulacije vezane za raspoloživost proizvodnih, skladišnih ili prenosnih kapaciteta.
9. Pokušaj manipulacije na veleprodajnom tržištu je:
10. vršenje transakcije, izdavanje naloga za trgovanje ili preduzimanje drugih mjera koje se odnose na određeni veleprodajni energetski proizvod, sa namjerom:
11. davanja neistinitih ili obmanjujućih signala o ponudi, tražnji ili cijeni veleprodajnih energetskih proizvoda;
12. da se održi cijena jednog ili više veleprodajnih energetskih proizvoda na vještačkom nivou, osim ako fizičko ili pravno lice koje učestvuje u transakciji ili je izdalo nalog za trgovanje dokaže da je ta transakcija, nalog ili postupak u skladu sa zakonom, odnosno prihvaćenom praksom na veleprodajnom tržištu energije; ili
13. primjene fiktivnih postupaka ili drugih oblika dovođenja u zabludu ili prevare koje pružaju ili će vjerovatno pružiti neistinite ili obmanjujuće signale o ponudi, tražnji ili cijeni veleprodajnih energetskih proizvoda; ili
14. širenje informacija putem medija, uključujući internet, ili na drugi način, s namjerom prenošenja neistinitih ili obmanjujućih signala o ponudi, tražnji ili cijeni veleprodajnih energetskih proizvoda;
15. vršenje radnji sa namjerom održavanja cijene jednog ili više veleprodajnih energetskih proizvoda na vještačkom nivou, uključujući manipulacije vezane za raspoloživost proizvodnih, skladišnih ili prenosnih kapaciteta.

Obaveze učesnika na tržištu

1. Učesnik na tržištu dužan je da:
2. vodi evidenciju o izvršenim transakcijama,
3. vodi evidenciju o objavljenim insajderskim informacijama,
4. organizuje čuvanje evidencija iz tač. 1 i 2 ovog stava i dokumentacije o izvršenim transakcijama,
5. snima telefonske razgovore i elektronsku komunikaciju, u vezi sa izvršenenim transakcijama, kao i o davanju, primanju, izmjeni, prenosu, povlačenju i izvršavanju naloga za svoj i za tuđi račun, bez obzira da Ii je transakcija izvršena;
6. obezbijedi snimanje telefonsklh razgovora i elektronske komunikacije opremom koju je dao na korišćenje zaposlenom ili čiju je upotrebu od strane zaposlenog učesnik na tržištu dozvolio;
7. obezbijedi da zaposleni ne mogu da ostvare, upute ili prime telefonske razgovore i elektronsku komunikaciju opremom u privatnom vlasništvu u vezi transakcija i naloga, koju učesnik na tržištu ne može da zabilježi ili kopira;
8. primjenjuje podzakonska akta donijeta od strane Agencije kojima se spovode ovlašćenja propisana ovim zakonom.
9. Učesnik na tržištu dužan je da evidencije iz stava 1 tač. 1 i 2 ovog člana čuva na trajnom mediju koji omogućava:
10. brz pristup informacijama i rekonstrukciju ključnih faza obrade svake transakcije;
11. jednostavno utvrđivanje ispravki ili drugih izmjena u evidencijama, kao i sadržaja evidencija prije ispravki ili izmjena;
12. sprečavanje manipulacija ili promjena podataka iz evidencija na drugi način.
13. Učesnik na tržištu dužan je da evidencije iz stava 1 tač. 1 i 2 ovog člana čuva najmanje šest godina.
14. Izuzetno od stava 3 ovog člana, ako je to potrebno za vršenje nadzora, Agencija može da naloži učesniku na tržištu da čuva evidencije duže od šest godina.

**Obaveze fizičkog ili pravnog lica koje vrši transakcije u okviru profesionalne djelatnosti**

1. Fizičko ili pravno lice koje u okviru svojih ovlašćenja vrši transakcije veleprodajnim energetskim proizvodima i koje osnovano sumnja da bi određena transakcija mogla biti suprotna odredbama čl. 10 ili 12 ovog zakona, bez odlaganja obavještava Agenciju o tome.
2. Lice iz stava 1 ovog člana dužno je da uspostavi i održava mehanizme i postupke kako bi prepoznalo kršenja iz čl. 10 ili 12 ovog zakona.

**III NADZOR NAD TRGOVANJEM NA VELEPRODAJNOM TRŽIŠTU**

**Nadzor veleprodajnog tržišta**

1. U vršenju nadzora veleprodajnog tžišta Agencija sarađuje sa organom nadležnim za zaštitu konkurencije i organom nadležnim za tržište kapitala, kao i sa regulatornim tijelima članica Energetske zajednice, preko Regulatornog odbora Energetske Zajednice.
2. U sprovođenju nadzora od strane Agencije, subjekat nad kojim se vrši nadzor je dužan da obezbijedi:
3. pristup svim dokumentima i podacima,
4. pružanje informacija i dostavljanje podataka o transakcijama veleprodajnim energetskim proizvodima;
5. nesmetano vršenje neposredne kontrole u poslovnim prostorijama, uz mogućnost privremenog oduzimanja dokumentacije i podataka kada se posumnja da su ti dokumenti ili podaci povezani sa predmetom nadzora;
6. pristup zapisima telefonskih razgovora, elektronske komunikacije i drugim zapisima o veleprodajnim energetskim proizvodima, koje su u skladu sa ovim zakonom učesnici na tržištu dužni da vode;
7. nesmetano sprovođenje nadzora i drugih nadležnosti Agencije u skladu sa ovim zakonom.
8. Berza, operator tržišta i druga fizička ili pravna lica koja obavljaju transakcije u okviru svoje profesionalne djelatnosti dužni su da, na zahtjev Agencije, dostave podatke, informacije i dokumentaciju u roku koji odredi Agencija, odnosno da obezbijede pristup poslovnoj dokumentaciji potrebnoj za vršenje nadzora iz stava 1 ovog člana.
9. Agencija je dužna da najmanje jednom godišnje dostavi izvještaj o aktivnostima u pogledu nadzora iz stava 1 ovog člana Sekretarijatu Energetske zajednice i objavi ga na svojoj internet stranici.

Ovlašćenja Agencije u vršenju nadzora

1. Postupak ispitivanja kršenja zabrana iz čl. 10 i 12 ovog zakona ili povrede obaveza propisanih ovim zakonom Agencija pokreće po službenoj dužnosti ili na osnovu podnijetih inicijativa.
2. Agencija je dužna da na svojoj internet stranici objavi obrazac za podnošenje inicijative iz stava 1 ovog člana.
3. Agencija prilikom vršenja nadzora ima pravo da:
4. pristupi svim podacima i dokumentaciji u bilo kom obliku i da zatraži njihovu kopiju, a ukoliko iz tehničkih razloga to nije moguće, privremeno oduzme dokumentaciju na vrijeme neophodno za njeno kopiranje;
5. zatraži informacije od odgovarajućih fizičkih i/ili pravnih lica, uključujući one koja su naknadno uključena u prenos naloga ili vršenje transakcija, kao i od njihovih nalogodavaca, kao i da, ako je potrebno, pozove i sasluša ta lica i/ili nalogodavce;
6. zatraži telefonske zapise, zapise prometa podataka i druge zapise koji mogu da posluže kao dokazni materijal;
7. uzme od zastupnika stranke ili zaposlenih stranke u postupku izjave, kao i dokumenta o činjenicama koje se odnose na predmet neposrednog uvida i o tome sačini zapisnik, a ako je neophodna pisana izjava odredi datum do kada izjava mora biti dostavljena;
8. zatraži prestanak postupanja suprotnog odredbama ovog zakona i podzakonskih akata donijetim u skladu sa ovim zakonom;
9. zatraži od suda ili drugog nadležnog organa da blokira ili privremeno zaplijeni imovinu subjekta nad kojim se vrši nadzor;
10. zatraži od suda ili drugog nadležnog organa da naloži privremenu zabranu bavljenja djelatnošću;
11. obavlja i druge radnje u skladu sa ciljem ispitivanja i zakonom.

**Utvrđivanje povrede odredaba ovog zakona**

1. Ako u postupku nadzora utvrdi da je došlo do kršenja odredaba ovog zakona, Agencija će donijeti rješenje kojim će naložiti subjektu nad kojim se vrši nadzor da u ostavljenom roku otkloni utvrđene nepravilnosti, a u zavisnosti od izvršene povrede, može da:
2. izrekne javnu opomenu pravnom i/ili zabrani pravnom ili fizičkom licu, odnosno preduzetniku, postupanje suprotno odredbama ovog zakona;
3. oduzme ili privremeno oduzme licencu koju je Agencija izdala;
4. preduzme druge mjere u skladu sa ovim zakonom.
5. Zahtjev za pokretanje prekršajnog postupka protiv fizičkog ili pravnog lica za koje je utvrdila da je počinilo povredu obaveza propisanih ovim zakonom, Agencija može da podnese nadležnom sudu, u skladu sa zakonom kojim se uređuju prekršaji.
6. Prekršajni postupak iz stava 2 ovog člana ne može se pokrenuti niti voditi ako proteknu najmanje tri godine od dana kad je prekršaj izvršen.
7. Zastarjelost prekršajnog gonjenja nastaje kad protekne šest godina od dana kada je prekršaj izvršen.
8. Protiv rješenja iz stava 1 ovog člana može se pokrenuti upravni spor.

Rokovi za donošenje rješenja

2. Rješenja iz člana 17 ovog zakona Agencija donosi u roku od tri godine od dana pokretanja postupka.
3. Rok iz stava 1 ovog člana može se produžiti najviše za 24 mjeseca ako rješenje iz opravdanih razloga nije donijeto u propisanom roku.
4. Ako Agencija ne donese rješenje u roku iz st. 1 ili 2 ovog člana, postupak se obustavlja.

**Saradnja sa nadležnim organima na nacionalnom nivou**

**i saradnja sa Energetskom zajednicom**

1. Radi obezbjeđivanja djelotvornih i efikasnih istražnih aktivnosti Agencija i organi nadležni za zaštitu konkurencije, odnosno tržište kapitala, mogu da uspostave odgovarajuće oblike saradnje.
2. Agencija je dužna da bez odlaganja obavijesti Regulatorni odbor i Sekretarijat Energetske zajednice ako posumnja da se na veleprodajnom tržištu u Crnoj Gori ili na veleprodajnom tržištu druge članice Energetske zajednice sprovode radnje kojima se ugrožava funkcionisanje veleprodajnih tržišta.
3. Ako Agencija posumnja da se radnje koje utiču na veleprodajno tržište ili cijenu veleprodajnih energetskih proizvoda u Crnoj Gori ili u drugoj članici Energetske zajednice, može zatražiti da Regulatorni odbor i Sekretarijat Energetske zajednice obezbijede da se te radnje, odnosno uočene nepravilnosti otklone u državi u kojoj su uočene.
4. Agencija je dužna da na zahtjev Regulatornog odbora Energetske zajednice preduzme potrebne mjere kako bi ispunila zahtjev za dostavljanje informacija ili da pokrene postupak ispitivanja manipulacije na veleprodajnom tržištu u Crnoj Gori.
5. Ako Agencija nije u mogućnosti da postupi po zahtjevu za dostavljanje informacija iz stava 4 ovog člana, dužna je da bez odlaganja obavijesti Regulatorni odbor Energetske zajednice o razlozima za nepostupanje po zahtjevu.
6. Izuzetno od stava 4 ovog člana, Agencija može odbiti da postupi po zahtjevu, ako:
7. bi postupanje po zahtjevu moglo nepovoljno uticati na suverenost ili bezbjednost Crne Gore;
8. je već pokrenut postupak pred nadležnim organima u Crnoj Gori u vezi sa istim radnjama i protiv istih fizičkih ili pravnih lice lica na koja se zahtjev odnosi; ili
9. je donijeta pravosnažna presuda u odnosu na fizička ili pravna lica na koja se zahtjev odnosi za iste radnje u Crnoj Gori.
10. U slučaju iz stava 6 ovog člana, Agencija je dužna da obavijesti Regulatorni odbor Energetske zajednice i pruži detaljne informacije o postupku ili presudi.
11. Agencija je dužna da učestvuje u radnim grupama zaduženim za sprovođenje istražnih aktivnosti kojima se otkrivanju radnje koje mogu da ugroze funkcionisanje veleprodajnog tržišta, koje su formirane i koordinisane od strane Regulatornog odbora Energetske zajednice.

**Zaštita i tajnost podataka**

1. Agencija je dužna da obezbijedi povjerljivost i zaštitu informacija koje primi u skladu sa čl. 9 i 15 ovog zakona.
2. Agencija je dužna da sa podacima do kojih dođe u izvršavanju ovlašćenja utvrđenih ovim zakonom postupa u skladu sa propisima kojim se uređuje tajnost podataka, zaštita podataka o ličnosti i zaštita neobjavljenih podataka.
3. Odredbe st. 1 i 2 ovog člana, odnose se i na organ nadležan za zaštitu konkurencije, organ nadležan za tržište kapitala i drugi organi, kada sa Agencijom razmjenjuju informacije u skladu sa odredbama ovog zakona.

**Čuvanje poslovne tajne**

1. Obavezu čuvanja povjerljivih informacija koje su primljene, razmijenjene ili proslijeđene u skladu sa ovim zakonom imaju:
2. Agencija, fizička lica koje rade ili su radila za Agenciju,
3. organ nadležan za zaštitu konkurencije, fizička lica koje rade ili su radila za ovaj organ;
4. organ nadležan za tržište kapitala, fizička lica koje rade ili su radila za ovaj organ;
5. fizička lica koja rade ili su radila za Energetsku zajednicu;
6. revizore i druga fizička ili pravna lica koje je Energetska zajednica angažovala u sprovođenju istražnih aktivnosti kojima se otkrivaju radnje koje mogu da ugroze funkcionisanje veleprodajnog tržišta;
7. revizore i druga fizička ili pravna lica koja su angažovana od strane Agencije, organa nadležnog za zaštitu konkurencije, odnosno tržište kapitala, u sprovođenju istražnih aktivnosti kojima se otkrivaju radnje koje mogu da ugroze funkcionisanje veleprodajnog tržišta.
8. Povjerljive informacije, koje su prilikom obavljanja svojih dužnosti primila lica iz stava 1 ovog člana, ne smiju se otkriti drugom fizičkom ili pravnom licu, osim u sažetom ili zbirnom obliku, tako da nije moguće prepoznati tržište ili pojedinačnog učesnika na tržištu, ne dovodeći u pitanje druge obaveze propisane ovim zakonom i slučajeve koji su predmet postupka pred nadležnim sudskim organima.
9. Agencija, organ nadležan za zaštitu konkurencije, organ nadležan za tržište kapitala, fizička i pravna lica koja primaju povjerljive informacje u skladu sa ovim zakonom, mogu ih koristiti isključivo prilikom obavljanja svojih nadležnosti, odnosno dužnosti, ne dovodeći u pitanje slučajeve koji su predmet postupka pred nadležnim sudskim organom.
10. Drugi subjekti, tijela, pravna ili fizička lica mogu koristiti povjerljive informacije u svrhu za koju su im one dostavljene ili za potrebe vođenja administrativnih ili sudskih postupaka iz njihove nadležnosti.
11. Drugi subjekti, tijela, pravna ili fizička lica iz stava 4 ovog člana mogu koristiti povjerljive informacije u druge svrhe pod uslovom da za to dobiju saglasnost Regulatornog odbora Energetske zajednice, Agencije, organa nadležanog za zaštitu konkurencije, odnosno tržište kapitala, tijela ili lica koja su im te informacije učinile dostupnim.

**IV KAZNENE ODREDBE**

**Novčane kazne**

1. Novčanom kaznom u iznosu od 5.000 eura do 40.000 eura kazniće se za prekršaj pravno lice ako:
2. se ne registruje kod Agencije prije vršenja transakcije veleprodajnim energetskim proizvodima (član 6 st. 3);
3. bez odlaganja ne dostavi Agenciji izmjene do kojih je došlo u pogledu informacija dostavljenih prilikom registracije (član 6 stav 5);
4. ne objavi bez odlaganja, na platformu iz člana 8 stav 1 ovog zakona, insajderske informacije koje posjeduje u vezi sa poslovanjem, koje taj učesnik ili njegovo matično društvo ili povezano društvo posjeduje ili kontroliše, koje sadrže informacije o kapacitetu i iskorišćenosti postrojenja, uključujući nedostupnost tih postrojenja (član 8 stav 2);
5. ne objavi bez odlaganja, na potpun i efektivan način, insajderske informacije u vezi sa određenim veleprodajnim energetskim proizvodom koje je otkrio tokom uobičajenog obavljanja posla, profesije ili dužnosti (član 8 stav 4);
6. ne objavi u najkraćem mogućem roku nakon nenamjernog otkrivanja, na potpun i efektivan način, insajderske informacije u vezi sa određenim veleprodajnim energetskim proizvodom (član 8 stav 5);
7. ne obavijesti bez odlaganja Agenciju da odlaže objavljivanje insajderskih informacija iz člana 9 stav 1 ovog zakona (član 9 stav 1);
8. koristi insajderske informacije prilikom kupovine ili prodaje ili pokušaja kupovine ili prodaje veleprodajnih energetskih proizvoda na koje se te informacije odnose, za svoj račun ili za račun trećeg lica, posredno ili neposredno (član 10 stav 1 tačka 1);
9. prenosi insajderske informacije drugom fizičkom ili pravnom licu, osim ako se to prenošenje vrši tokom uobičajenog bavljenja poslom, profesijom ili dužnostima (član 10 stav 1 tačka 2);
10. preporučuje ili podstiče drugo fizičko ili pravno lice da, na osnovu insajderskih informacija, kupi ili proda veleprodajne energetske proizvode na koje se te informacije odnose (član 10 stav 1 tačka 3);
11. ne sačini spisak lica koja imaju pristup insajderskim informacijama uključujući i lica koja za njih obavljaju poslove koji omogućavaju pristup insajderskim informacijama (član 11 stav 1);
12. spisak iz člana 11 stav 1 ovog zakona, redovno ne ažurira i ne dostavlja Agenciji na zahtjev ili spisak ne čuva najmanje šest godina od dana sačinjavanja, odnosno ažuriranja (član 11 stav 2);
13. ne obezbijedi da lica iz člana 11 stav 1 ovog zakona sa insajderskim informacijama postupaju u skladu sa ovim zakonom i aktima učesnika na tržištu i da sačine pisanu izjavu da prihvataju obaveze utvrđene zakonom i aktom učesnika na tržištu (član 11 stav 3);
14. vrši transakcije i izdaje naloge za trgovanje veleprodajnim energetskim proizvodima, sa namjerom davanja neistinitih ili obmanjujućih signala o ponudi, tražnji ili cijeni veleprodajnih energetskih proizvoda (član 12 stav 3 tačka 1 alineja a);
15. vrši transakcije i izdaje naloge za trgovanje veleprodajnim energetskim proizvodima, sa namjerom da se osigura cijena jednog ili više veleprodajnih energetskih proizvoda na vještačkom nivou, osim ako fizičko ili pravno lice koje učestvuje u transakciji ili je izdalo nalog za trgovanje dokaže da je ta transakcija, nalog ili postupak u skladu sa zakonom, odnosno prihvaćenom praksom na veleprodajnom tržištu energije (član 12 stav 3 tačka 1 alineja b);
16. vrši transakcije i izdaje naloge za trgovanje veleprodajnim energetskim proizvodima, sa namjerom primjene fiktivnih postupaka ili drugih oblika dovođenja u zabludu ili prevare koje pružaju ili će vjerovatno pružiti neistinite ili obmanjujuće signale o ponudi, tražnji ili cijeni veleprodajnih energetskih proizvoda (član 12 stav 3 tačka 1 alineja c);
17. širi informacije putem medija, uključujući internet, ili na drugi način, s namjerom prenošenja neistinitih ili obmanjujućih signala o ponudi, tražnji ili cijeni veleprodajnih energetskih proizvoda (član 12 stav 3 tačka 2);
18. vrši radnje sa namjerom održavanja cijene jednog ili više veleprodajnih energetskih proizvoda na vještačkom nivou, uključujući manipulacije vezane za raspoloživost proizvodnih, skladišnih ili prenosnih kapaciteta (član 12 stav 3 tačka 3);
19. ne vodi evidenciju o izvršenim transakcijama (član 13 stav 1 tačka 1);
20. ne vodi evidenciju o objavljenim insajderskim informacijama (član 13 stav 1 tačka 2);
21. ne čuva evidenciju o izvršenim transakcijama najmanje šest godina (član 13 stav 3);
22. ne čuva evidenciju o objavljenim insajderskim informacijama najmanje šest godina (član 13 stav 3);
23. ne snima telefonske razgovore ili elektronsku komunikaciju transakcija, vezano za izvršene transakcije, kao i o davanju, primanju, izmjeni, prenosu, povlačenju i izvršavanju naloga za svoj i za tuđi račun, bez obzira da Ii je transakcija izvršena (član 13 stav 1 tačka 4);
24. ne obezbijedi snimanje telefonskih razgovora i elektronske komunikacije opremom koju je dao na korišćenje zaposlenom ili čiju je upotrebu od strane zaposlenog učesnik na tržištu dozvolio (član 13 stav 1 tačka 5);
25. ne obezbijedi da zaposleni ne mogu da ostvare, upute ili prime telefonske razgovore i elektronsku komunikaciju opremom u privatnom vlasništvu u vezi transakcija i naloga, koju učesnik na tržištu ne može da zabilježi ili kopira (član 13 stav 1 tačka 6);
26. ne primjenjuje podzakonska akta donijeta od strane Agencije kojima se spovode ovlašćenja propisana ovim zakonom (član 13 stav 1 tačka 7);
27. ne čuva evidencije iz člana 13 stav 1 tač. 1 i 2 ovog zakona čuva na trajnom mediju (član 13 stav 2);
28. u sprovođenju nadzora od strane Agencije ne obezbijedi Agenciji pristup svim dokumentima i podacima (član 15 stav 2 tačka 1);
29. ne pruži informacije i ne dostavi podataka (član 15 stav 2 tačka 2);
30. ne obezbijedi Agenciji nesmetano vršenje neposredne kontrole u poslovnim prostorijama, uz mogućnost privremenog oduzimanja dokumentacije i podataka kada posumnja da su ti dokumenti ili podaci povezani sa predmetom nadzora (član 15 stav 2 tačka 3);
31. ne obezbijedi Agenciji pristup zapisima telefonskih razgovora, elektronske komunikacije ili drugim zapisima (član 15 stav 2 tačka 4);
32. Za prekršaj iz stava 1 ovog člana kazniće se i odgovorno lice u pravnom licu i fizičko lice novčanom kaznom od 500 eura do 4.000 eura.
33. Za prekršaj iz stava 1 ovog člana kazniće se i preduzetnik novčanom kaznom od 1.500 eura do 6.000 eura.
34. Novčanom kaznom u visini od 1% do 10% ukupnog godišnjeg prihoda u finansijskoj godini koja je prethodila godini kada je prekršaj učinjen kazniće se pravno lice i preduzetnik ako:
35. koristi insajderske informacije prilikom kupovine ili prodaje ili pokušaja kupovine ili prodaje veleprodajnih energetskih proizvoda na koje se te informacije odnose, za svoj račun ili za račun trećeg lica, posredno ili neposredno (član 10 stav 1 tačka 1);
36. prenosi te informacije drugom fizičkom ili pravnom licu, osim ako se to prenošenje vrši tokom uobičajenog bavljenja poslom, profesijom ili dužnostima (član 11 stav 1 tačka 2);
37. preporučuje ili podstiče drugo fizičko ili pravno lice da, na osnovu insajderskih informacija, kupi ili proda veleprodajne energetske proizvode na koje se te informacije odnose (član 10 stav 1 tačka 3);
38. vrši transakcije i izdaje naloge za trgovanje veleprodajnim energetskim proizvodima kojima se pružaju ili će se vjerovatno pružiti neistiniti ili obmanjujući signali ili informacije o ponudi, tražnji ili cijeni veleprodajnih energetskih proizvoda (član 12 stav 2 tačka 1 podtačka a);
39. vrši transakcije i izdaje naloge za trgovanje veleprodajnim energetskim proizvodima kojima se, saradnjom jednog ili više fizičkih ili pravnih lica, održava ili će se vjerovatno održati cijena jednog ili više veleprodajnih energetskih proizvoda na vještačkom nivou, osim ako lice koje učestvuje u transakciji ili je izdalo nalog za trgovanje dokaže da je ta transakcija, nalog ili postupak u skladu sa zakonom, odnosno prihvaćenom praksom na veleprodajnom tržištu energije (član 12 stav 2 tačka 1 podtačka b);
40. vrši transakcije i izdaje naloge za trgovanje veleprodajnim energetskim proizvodima kojima se primjenjuju fiktivni postupci ili drugi oblici dovođenja u zabludu ili prevare koje pružaju ili će vjerovatno pružiti neistinite ili obmanjujuće signale o ponudi, tražnji ili cijeni veleprodajnih energetskih proizvoda (član 12 stav 2 tačka 1 podtačka c);
41. širi informacije putem medija, uključujući internet, ili na drugi način, kojima se prenose neistiniti ili obmanjujući signali o ponudi, tražnji ili cijeni veleprodajnih energetskih proizvoda, uključujući širenje glasina i neistinitih ili obmanjujućih vijesti, ako je fizičko ili pravno lice koje ih širi znalo ili moralo da zna da su te informacije neistinite ili da dovode u zabludu (član 12 stav 2 tačka 2);
42. vrši radnje kojima se cijena jednog ili više veleprodajnih energetskih proizvoda održava ili će se vjerovatno održati na vještačkom nivou, uključujući manipulacije vezane za raspoloživost proizvodnih, skladišnih ili prenosnih kapaciteta (član 12 stav 2 tačka 3).
43. Za prekršaj iz stava 1 ovog člana kazniće se i odgovorno lice u pravnom licu i fizičko lice novčanom kaznom od 500 eura do 4.000 eura.
44. Novčanom kaznom u iznosu od 5.000 eura do 40.000 eura kazniće se za prekršaj pravno lice ako objavljuje insajderske informacije u medijima ili ih širi za potrebe umjetničkog izražavanja, koje ima za cilj posredno ili neposredno sticanje koristi ili zarade od širenja tih informacija ili dovođenje u zabludu o ponudi, tražnji ili cijeni veleprodajnih energetskih proizvoda (član 10 stav 8).
45. Za prekršaj iz stava 1 ovog člana kazniće se i odgovorno lice u pravnom licu i fizičko lice novčanom kaznom od 500 eura do 4.000 eura.

**Zaštitna mjera**

1. Uz novčanu kaznu za prekršaj iz čl. 22, 23 i 24 ovog zakona može se pravnom licu i preduzetniku koji je za poslednje dvije godine kažnjen zbog istog ili sličnog prekršaja, izreći zaštitna mjera zabrane obavljanja istih poslova u trajanju do šest mjeseci.
2. Zaštitna mjera iz stava 1 ovog člana može se izreći i odgovornom licu u pravnom licu.

**V PRELAZNE I ZAVRŠNE ODREDBE**

**Rok za usklađivanje poslovanja**

Učesnici na tržištu dužni su da usklade svoje poslovanje sa odredbama ovog zakona u roku od godinu od dana stupanja na snagu ovog zakona.

**Rokovi za uspostavljanje registra** **učesnika na tržištu i platforme za objavljivanje insajderskih informacija**

1. Agencija je dužna da uspostavi registar iz člana 6 stav 1 ovog zakona, u roku od 12 mjeseci od dana stupanja na snagu ovog zakona.
2. Agencija je dužna da uspostavi platformu za objavljivanje insajderskih informacija iz člana 8 stav 1 ovog zakona u roku od 36 mjeseci od dana stupanja na snagu ovog zakona.
3. Do uspostavljanja platforme iz stava 2 ovog člana učesnik na tržištu dužan je da objavljuje insajderske informacije na svojoj internet stranici ili na drugim platformama koje se koriste za objavljivanje insajderskih informacija.

**Rok za donošenje podzakonskih akata**

Agencija je dužna da u roku od 12 mjeseci od dana stupanja na snagu ovog zakona, donese i objavi na svojoj internet stranici propise iz člana 6 stav 6 i člana 8 stav 1 ovog zakona.

Stupanje na snagu

Ovaj zakon stupa na snagu osmog dana od dana objavljivanja u "Službenom listu Crne Gore".

**OBRAZLOŽENJE**

**I USTAVNI OSNOV**

Ustavni osnov za donošenje Zakona o nadzoru veleprodajnog tržišta električne energije i gasa sadržan je u članu 16 stav 1 tačka 5 Ustava Crne Gore, kojim je propisano da se zakonom, u skladu sa Ustavom, uređuju i druga pitanja od interesa za Crnu Goru.

**II RAZLOZI ZA DONOŠENJE ZAKONA**

Obaveza usklađivanja crnogorsog zakonodavstva sa Regulativom (EU) br. 1227/2011 o cjelovitosti i transparentnosti veleprodajnog tržišta energije (REMIT) proizilazi kako iz procesa evropskih integracija, tako i iz Odluke Savjeta ministara Energetske zajednice broj 2018/10/MC-EnC, kojom su se članice Energetske zajednice obavezale na transponovanje i implementaciju navedene regulative.

Regulativa br. 1227/2011 je nastala usljed postojanja značajnog potencijala zloupotrebe na veleprodajnom tržištu električne energije i prirodnog gasa u EU, koji nije bilo moguće na odgovarajući način adresirati primjenom propisa iz oblasti finansijskih tržišta. Usljed sve većeg obima prekogranične trgovine ovim energentima i formiranja cijena na regionalnom, a ne na nacionalnom nivou, potrebno je uspostaviti pravni okvir i adekvatne mehanizme koje primjenjuju institucije specijalizovane za oblast energtike u vršenju nadzora nad veleprodajnim tržištem električne energije i prirodnog gasa.

U procesu stvaranja povezanih regionalnih tržišta električne energije i jedinstvenog evropskog tržišta, obezbjeđivanje pouzdanosti i transparentnosti veleprodajnih tržišta predstavlja prioritet, jer zloupotrebe tržišta u jednoj zemlji utiču i na veleprodajne, a posljedično i na maloprodajne cijene u drugoj zemlji. Kako bi se obezbijedila zaštita kupaca i pouzdan cjenovni signal, neophodno je stvoriti pravni okvir koji uređuje ponašanje učesnika na tržištu.

U Crnoj Gori nije uspostavljen dovoljno precizan pravni okvir u oblasti energetike, koji uređuje nadzor nad veleprodajnim tržištem električne energije i prirodnog gasa, nadležnosti i ovlašćenja nadzornog organa, obaveze učesnika na tržištu u pogledu omogućavanja vršenja efikasnog nadzora od strane nadzornog organa, zabrane manipulacija na tržištu, kao i kazne za počinjene manipulacije. U cilju sprečavanja nastanka manipulacija na tržištu i stvaranja uslova za pravilno funkcionisanje veleprodajnog tržišta električne energije, neophodno je urediti navedena pitanja.

Upostavljanje adekvatnih mehanizama nadzora veleprodajnog tržišta električne energije je posebno važno obzirom da je Zakonom o izmjenama i dopunama Zakona o energetici iz 2020. godine definisan pravni okvir koji uređuje nadležnosti subjekata uključenih u proces povezivanja tržišta, kao i da su u toku aktivnosti na uspostavljanju funkcionalnog dan-unaprijed tržišta, čime će biti omogućeno povezivanje crnogorskog veleprodajnog tržišta sa tržištima susjednih zemalja.

Zakonom o nadzoru veleprodajnog tržišta električne energije i prirodnog gasa postižu se sljedeći ciljevi:

* + uspostavljanje djelotvornog sistema nadzora veleprodajnog tržišta električne energije i prirodnog gasa, kako bi se spriječile, otkrile i suzbile zloupotrebe na tržištu,
  + poboljšanje transparentnosti na veleprodajnom tržištu električne energije i prirodnog gasa, kako bi se povećalo povjerenje u tržište, povećao broj učesnika na tržštu i uspostavio pouzdan cjenovni signal,
  + obezbjeđivanje dodatne zaštite kupaca kroz adekvatan regulatorni nadzor nad ponašanjem učesnicima na tržištu.

**III USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Zakon o nadzoru veleprodajnog tržišta električne energije i prirodnog gasa je usaglašen sa zahtjevima Regulative (EU) br. 1227/2011 o cjelovitosti i transparentnosti veleprodajnog tržišta energije.

**IV OBJAŠNJENJE OSNOVNIH PRAVNIH INSTITUTA**

**Članom 1** utvrđuje se predmet uređivanja ovog zakona.

**Članom 2** definišu se veleprodajni energetski proizvodi, odnosno vrsta ugovora, kao i određivanje kapaciteta potrošnje električne energije i gasa.

**Članom 3** utvrđuje se značenje pojedinih izraza koji se koriste u ovom zakonu.

**Članom 4** uređuje se upotreba rodno senzitivnog jezika.

**Članom 5** utvrđuje se organ nadležan za nadzor veleprodajnog tržišta električne energije kao i njegove nadležnosti.

**Članom 6** propisuje se obaveza registracije učesnika na tržištu koji vrše transakcije veleprodajnim energetskim proizvodima, kao i nadležni organ koji uspostavlja odgovarajući registar. Takođe, propisuje se pravni osnov za uređivanje upisa, vođenja i sadržaja registra učesnika na tržištu.

**Čl.** **7**, **8** **i 9** definišu se insajderske informacije i njihov sadržaj. Takođe, propisuje se način objavljivanja insajderskih, kao i eventualno odlaganje njihovog objavljivanja.

**Čl. 10, 11 i 12** propisuje se zabrana određenog postupanja lica koje posjeduje insajderske informacije, a u vezi sa određenim veleprodajnim energetskim proizvodima i precizno određivanje tih lica, kao i lica koja mogu imati pristup tim informacijama. Takođe definišu se manipulacije i pokušaji manipulacija na veleprodajnom tržištu električne energije i gasa.

**Čl. 13 i 14** propisuje se obaveze učesnika na tržištu, kao i obaveze lica koja vrše transakcije u okviru svoje profesionalne djelatnosti.

**Čl. 15 do 18** propisuje se nadležnost nad nadzorom veleprodajnog tržišta električne energije i gasa, ovlašćenja Agencije kao nadležnog organa prilikom sprovođenja odgovarajućih postupaka. Takođe, propisuje se postupak utvrđivanja povreda odredaba zakona, kao i rokovi za donošenje rješenja.

Članom 19 propisuje se način saradnje Agencije sa nadležnim organima i Energetskom zajednicom, kao i njene obaveze prema Regulatornom odboru i Sekretarijatu Energetske zajednice.

**Čl. 20 i 21** propisuje se obaveza Agencije da obezbijedi zaštitu tajnih podataka, čuvanje poslovne tajne, kao i pravna zaštita.

**Čl. 22, 23 i 24** propisuju se kaznene odredbe u ovom zakonu.

**Članom 25** propisuje se zaštitna mjera koja se može izreći uz novčanu kaznu za prekršaj iz čl. 22, 23 i 24 ovog zakona.

**Čl. 26, 27 i 28** propisuju se rokovi za usklađivanje poslovanja, rokovi za uspostavljanje registra i platforme iz člana 8 stav 1 ovog zakona, kao i rok za donošenje podzakonskih akata.

**Članom 29** utvrđuje se stupanje na snagu zakona.

**V PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbijediti dodatna finansijska sredstva iz budžeta Crne Gore, već se ista obezbjeđuju iz budžeta Regulatorne agencije za energetiku i regulisane komunalne djelatnosti.

**OBRAZAC**

|  |  |
| --- | --- |
| **IZVJEŠTAJ O SPROVEDENOJ ANALIZI PROCJENE UTICAJA PROPISA** | |
| **PREDLAGAČ** | **MINISTARSTVO KAPITALNIH INVESTICIJA** |
| **NAZIV PROPISA** | **Nacrt zakona o nadzoru veleprodajnog tržišta električne energije i prirodnog gasa** |
| **1. Definisanje problema**   * **Koje probleme treba da riješi predloženi akt?** * **Koji su uzroci problema?** * **Koje su posljedice problema?** * **Koji su subjekti oštećeni, na koji način i u kojoj mjeri?** * **Kako bi problem evoluirao bez promjene propisa (“status quo” opcija)?** | |
| * Predlog zakona o nadzoru veleprodajnog tržišta električne energije i prirodnog gasa treba da riješi sljedeće probleme:   + - Nepostojanje dovoljno preciznog zakonskog okvira kojim se uređuje nadzor nad veleprodajnim tržištem električne energije i prirodnog gasa,     - Nepostojanje zakonskog okvira kojim se definišu zabrane manipulacija na tržištu (kojim se precizira koje sve radnje učesnika na tržištu se mogu smatrati manipulacijom), kao i kazne za počinjene manipulacije,     - Nepostojanje zakonskog okvira kojim se propisuju ovlašćenja Regulatorne agencije za energetiku i regulisane komunalne djelatosti u vršenju nadzora veleprodajnog tržišta električne energije i prirodnog gasa, kao i obaveze koje su učesnici na tržištu dužni da ispune kako bi se omogućilo vršenje efikasnog nadzora od strane nadzornog organa,     - Neusklađenost crnogorskog zakonodavnog okvira sa pravnim okvirom EU - Regulativa (EU) broj 1227/2011 o cjelovitosti i transparentnosti veleprodajnog tržišta energije. * Problemi proizilaze iz činjenice da važećim zakonskim okvirom nijesu na odgovarajući način data rješenja za navedena pitanja. Regulativa kojom se uređuju ova pitanja na nivou EU je nastala usljed postojanja značajnog potencijala zloupotrebe na veleprodajnom tržištu električne energije i prirodnog gasa u EU, koji nije bilo moguće na odgovarajući način tretirati primjenom propisa iz oblasti finansijskih tržišta. Usljed sve većeg obima prekogranične trgovine ovim energentima i formiranja cijena na regionalnom, a ne na nacionalnom nivou potrebno je uspostaviti pravni okvir i adekvatne mehanizme koje primjenjuju institucije specijalizovane za oblast energetike u vršenju nadzora nad veleprodajnim tržištem električne energije i prirodnog gasa. * Posljedice problema su:   + - Rizik nastanka manipulacija, odnosno zloupotreba na tržištu električne energije i budućem tržištu prirodnog gasa, koje će uticati na cijene veleprodajnih energetskih proizvoda u Crnoj Gori, kao i prelivanja tog uticaja na maloprodajno tržište,     - Rizik od uticaja zloupotreba na tržištima električne energije i prirodnog gasa susjednih zemalja na cijene veleprodajnih energetskih proizvoda u Crnoj Gori i obratno, posebno imajući u vidu proces povezivanja veleprodajnih tržišta tzv. market coupling,     - Neispunjavanje obaveza koje proističu iz procesa evropskih integracija, kao i obaveza preuzetih po osnovu Sporazuma o formiranju Energetske zajednice i Odluke Savjeta ministara Energetske zajednice. * Oštećeni subjekti mogu biti: potrošači električne energije i budući potrošači prirodnog gasa, kao i učesnici na veleprodajnom tržištu električne energije i prirodnog gasa na čije odluke i poslovanje utiču manipulacije drugih učesnika na tržištu. Manipulacije na tržištu utiču na formiranje cijene električne energije i prirodnog gasa i na taj način utiču na sve građane i ekonomiju u cjelini. 2017. godine je osnovana Berza električne energije DOO Podgorica (BELEN). Nakon uspostavjanja funkcionalnosti ove berze, postojaće cjenovni signal na crnogorskom veleprodajnom tržištu električne energije. Cijene na veleprodajnom tržištu će uticati i na formiranje cijena na maloprodajnom tržištu električne energije. Preko cijena električne energije utiče se posredno na cijene bilo kog proizvoda ili usluge, čime se utiče na konkurentnost crnogorskih proizvoda i usluga na domaćem i stranim tržištima. Stepen u kome građani i privredni subjekti mogu biti oštećeni zavisi od veličine uticaja koju eventualne manipulacije mogu prouzrokovati i time poremetiti funkcionisanje tržišta. * U cilju sprečavanja nastanka manipulacija na tržištu i stvaranja uslova za pravilno funkcionisanje veleprodajnog tržišta električne energije, neophodno je donijeti predloženi propis. U procesu stvaranja povezanih regionalnih tržišta električne energije i jedinstvenog evropskog tržišta, obezbjeđivanje pouzdanosti i transparentnosti veleprodajnih tržišta predstavlja prioritet, jer zloupotrebe tržišta u jednoj zemlji utiču i na veleprodajne, a posljedično i na maloprodajne cijene u drugoj zemlji. Kako bi se obezbijedila zaštita kupaca i pouzdan cjenovni signal, neophodno je stvoriti pravni okvir koji uređuje ponašanje učesnika na tržištu. Propisom je obuhvaćeno i buduće tržište prirodnog gasa. | |
| **2. Ciljevi**   * **Koji ciljevi se postižu predloženim propisom?** * **Navesti usklađenost ovih ciljeva sa postojećim strategijama ili programima Vlade, ako je primjenljivo.** | |
| * Predloženim propisom postižu se sljedeći ciljevi: * uspostavljanje djelotvornog sistema nadzora veleprodajnog tržišta električne energije i prirodnog gasa, kako bi se spriječile, otkrile i suzbile zloupotrebe na tržištu, * poboljšanje transparentnosti na veleprodajnom tržištu električne energije i prirodnog gasa, kako bi se povećalo povjerenje u tržište, povećao broj učesnika na tržištu i uspostavio pouzdan cjenovni signal, * obezbjeđivanje dodatne zaštite kupaca kroz adekvatan regulatorni nadzor nad ponašanjem učesnika na tržištu.   Pored navedenog, donošenjem ovog propisa ispunjava se obaveza koja proizilazi iz procesa evropskih integracija. Potreba primjene regulative EU koja se ovim propisom transponuje u crnogorsko zakonodavstvo u što kraćem roku, istaknuta je i u Izvještaju Evropske komisije za Crnu Goru za 2020. godinu, u kome je istaknuta neophodnost primjene regulative koja se ovim propisom transponuje.   * Navedeni ciljevi su u potpunosti usklađeni sa strateškim dokumentima: Energetska politika Crne Gore do 2030. godine, Strategija razvoja energetike Crne Gore do 2030. godine i Program pristupanja Crne Gore Evropskoj uniji 2021-2023. | |
| **3. Opcije**   * **Koje su moguće opcije za ispunjavanje ciljeva i rješavanje problema? (uvijek treba razmatrati “status quo” opciju i preporučljivo je uključiti i neregulatornu opciju, osim ako postoji obaveza donošenja predloženog propisa).** * **Obrazložiti preferiranu opciju?** | |
| * Problemi se mogu riješiti i ispuniti postavljeni ciljevi isključivo donošenjem predloženog propisa, iz već navedenih razloga. | |
| **4. Analiza uticaja**   * **Na koga će i kako će najvjerovatnije uticati rješenja u propisu - nabrojati pozitivne i negativne uticaje, direktne i indirektne.** * **Koje troškove će primjena propisa izazvati građanima i privredi (naročito malim i srednjim preduzećima)** * **Da li pozitivne posljedice donošenja propisa opravdavaju troškove koje će on stvoriti,** * **Da li se propisom podržava stvaranje novih privrednih subjekata na tržištu i tržišna konkurencija;** * **Uključiti procjenu administrativnih opterećenja i biznis barijera.** | |
| * Rješenja u propisu će pozitivno uticati na:   + - Kupce električne energije i prirodnog gasa, na način što će se uspostaviti efikasan sistem nadzora trgovanja veleprodajnim energetskim proizvodima, poboljšati funkcionisanje tržišta, spriječiti uticaj potencijalnih zloupotreba na tržištu koje bi mogle uticati na formiranje cijena ovih energenata ukoliko predviđeni sistem nadzora ne bi postojao,     - Učesnike na veleprodajnom tržištu električne energije i prirodnog gasa, na način što će se vršenjem regulatornog nadzora sprečavati, otkrivati i sankcionisati manipulacije na tržištu i ponašanja drugih učesnika na tržištu koja nijesu u skladu sa dobrom i prihvaćenom praksom, koje posredno povećava povjerenje u funkcionisanje tržišta i likvidnost tržišta.   Ne očekuju se negativni uticaji primjenom ovog propisa.   * Primjena propisa će izazvati troškove tehničkog i kadrovskog jačanja nadzornog organa, odnosno Regulatorne agencije za energetiku i regulisane komunalne djelatnosti. * Pozitivne posljedice donošenja propisa značajno nadmašuju i opravdavaju troškove koje će njegova primjena stvoriti. * Predloženim propisom podržava se stvaranje novih privrednih subjekata na tržištu i tržišna konkurencija budući da se njegovom primjenom poboljšava transparentnost veleprodajnog tržišta električne energije i prirodnog gasa, uređuje ponašanje učesnika na tržištu i zabranjuju radnje koje narušavaju konkurenciju na veleprodajnom tržištu električne energije i prirodnog gasa. * Ovaj propis neće stvoriti biznis barijere. | |
| **5. Procjena fiskalnog uticaja**   * **Da li je potrebno obezbjeđenje finansijskih sredstava iz budžeta Crne Gore za implementaciju propisa i u kom iznosu?;** * **Da li je obezbjeđenje finansijskih sredstava jednokratno, ili tokom određenog vremenskog perioda? Obrazložiti;** * **Da li implementacijom propisa proizilaze međunarodne finansijske obaveze? Obrazložiti;** * **Da li su neophodna finansijska sredstva obezbijeđena u budžetu za tekuću fiskalnu godinu, odnosno da li su planirana u budžetu za narednu fiskalnu godinu?;** * **Da li je usvajanjem propisa predviđeno donošenje podzakonskih akata iz kojih će proisteći finansijske obaveze?;** * **Da li će se implementacijom propisa ostvariti prihod za budžet Crne Gore?;** * **Obrazložiti metodologiju koja je korišćena prilikom obračuna finansijskih izdataka/prihoda;** * **Da li su postojali problemi u preciznom obračunu finansijskih izdataka/prihoda? Obrazložiti;** * **Da li su postojale sugestije Ministarstva finansija na nacrt/predlog propisa?;** * **Da li su dobijene primjedbe implementirane u tekst propisa? Obrazložiti.** | |
| * Za implementaciju propisa nije potrebno obezbjeđenje finansijskih sredstava iz budžeta Crne Gore, niti iz nje proizilaze međunarodne finansijske obaveze. * Implementacijom propisa budžet Crne Gore može ostvariti prihod po osnovu kazni koje se izriču na kršenje obaveza i zabrana propisanih ovim zakonom. | |
| **6.** K**onsultacije zainteresovanih strana**   * **Naznačiti da li je korišćena eksterna ekspertiza i ako da, kako;** * **Naznačiti koje su grupe zainteresovanih strana konsultovane, u kojoj fazi RIA procesa i kako (javne ili ciljane konsultacije);** * **Naznačiti glavne rezultate konsultacija, i koji su predlozi i sugestije zainteresovanih strana prihvaćeni odnosno nijesu prihvaćeni, Obrazložiti** | |
| * U izradu predloženog propisa uključeni su predstavnici Regulatorne agencije za energetiku i regulisane komunalne djelatnosti, a konsultovan je Sekretarijat Energetske zajednice koji nije imao primjedbi na dostavljeni akt. * Prilikom organizovanja javne rasprave, pored objavljivanja poziva svim zainteresovanim stranama da se uključe u javnu raspravu i svojim primjedbama i sugestijama doprinesu dostavljanju što kvalitetnijeg zakona, poziv će biti direktno upućen Sekretarijatu Energetske zajednice, Agenciji za zaštitu konkurencije i Komisiji za tržište kapitala. | |
| **7. Monitoring i evaluacija**   * **Koje su potencijalne prepreke za implementaciju propisa?** * **Koje će mjere biti preduzete tokom primjene propisa da bi se ispunili ciljevi?** * **Koji su glavni indikatori prema kojima će se mjeriti ispunjenje ciljeva?** * **Ko će biti zadužen za sprovođenje monitoringa i evaluacije primjene propisa?** | |
| * Potencijalna prepreka za implementaciju je neodobravanje sredstava potrebnih za tehničko i kadrovsko jačanje nadzornog organa od strane Skupštine Crne Gore, koja odobrava finansijski plan ove institucije. * Da bi se ispunili ciljevi ovog propisa potrebno je: uspostavljanje nacionalnog registra učesnika na tržištu, uspostavljanje platforme za objavljivanje insajderskih informacija od strane učesnika na tržištu, nabavka softvera kojim se vrši analiza podataka i informacija koje učesnici na tržištu dostavljaju prilikom vršenja nadzora nad trgovanjem veleprodajnim energetskim proizvodima. * Indikatori prema kojima će se mjeriti ispunjenje ciljeva su: procenat istraženih prijavljenih slučajeva nepravilnosti na veleprodajnom tržištu električne energije i prirodnog gasa, broj registrovanih učesnika na veleprodajnom tržištu električne energije i prirodnog gasa. * Ministarstvo kapitalnih investicija će biti zaduženo za sprovođenje monitoringa i evaluacije primjene ovog propisa. | |

Podgorica, 05.04.2021.godine **M I N I S T A R**

Mladen Bojanić